Imtella' Frar 5, 2021 - Aġġornata 5 Ta' Frar, 2021 10:11am Il-Parlament Ewropew irrifjuta li jikkopera mal-aġenzija Transparency International, li tippubblika studji dwar l-indiċi tal-korruzzjoni. Dan ġie rrappurtat mis-sit EU Observer, li kkwota lil membri ta' Transparency International stess li qalu li m'humiex qed jiġu rikonoxxuti mill-Parlament Ewropew. Il-Kap tal-Uffiċju ta' Transparency International fi Brussell, Michiel van Hulten, qal li l-istess ħaġa ġrat fl-2014 meta l-aġenzija ħarġet rapport simili. Dakinhar ukoll, il-Parlament Ewropew irrifjuta li jikkopera. L-aġenzija Transparency International fl-aħħar ġimgħat ħarġet rapport ieħor dwar il-korruzzjoni madwar id-dinja. Rapport, li fih jiġi elenkat, dejjem skont din l-aġenzija, liema huma l-aktar u l-anqas pajjiżi korrotti fid-dinja. Fl-aħħar rapport din poġġiet lil Malta fuq in-naħa t'isfel tal-lista tagħha. L-aġenzija Transparency International temmet tgħid li ma tistax tifhem kif il-Parlament Ewropew, li dejjem saħaq fuq it-trasparenza, mhuwiex qed jirrikonoxxi r-rapporti maħruġa minnha. Dan waqt li nnutaw li din id-deċiżjoni turi nuqqas ta' kontabilità fi ħdan l-amministrazzjoni tal-istess Parlament Ewropew.